《宗兄端叟年七十六来访二首 其一》
元代·方回

年才踰壮早相知，北骑南船几别离。二老皆邻八旬寿，一生谁赋万篇诗。

特承枉顾元无说，获侍同行识者谁。流水桃花别天地，碧山许到果何时。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。